บัวหลวงชี้เล่นDWหุ้นสวิง
เลี่ยงPutที่ราคาหุ้นสูงกว่าใช้สิทธิมากเสนอ24ตัวเข้าซื้อขาย18เม.ย.นี้
15 เม.ย. 2556

เลี่ยงPutที่ราคาหุ้นสูงกว่าใช้สิทธิมากเสนอ24ตัวเข้าซื้อขาย18เม.ย.นี้
บล.บัวหลวง เตือนหุ้นสวิงแนะเลี่ยง Put Warrant ที่ราคาหุ้นสูงกว่าใช้สิทธิมาก ส่ง DW อีก 24 ตัว
นายบรรณรงค์ พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง ดัชนีหุ้นมีความผันผวนมาก นักลงทุนจึงปรับเปลี่ยนกลยุทธ์การลงทุนในใบสำคัญแสดงสิทธิอนุพันธ์ (DW) จากเดิมที่เน้นการเก็งกำไรใน Call Warrant เป็นหลัก เป็นเก็งกำไรใน Call Warrant และ Put Warrantควบคู่กัน ส่งผลให้มูลค่าการซื้อขาย Put Warrant ต่อมูลค่าการซื้อขาย DW ทั้งระบบสูงขึ้นจาก 6.1% ในเดือน ก.พ.เป็น 11.5% ในเดือน มี.ค.ที่ผ่านมา ซึ่งคาดว่าสัดส่วนดังกล่าวอาจสูงถึง 50-60% ภายในช่วง 2-3 เดือนข้างหน้า 
บล.บัวหลวง แนะนำให้นักลงทุนหลีกเลี่ยงการลงทุนใน Put Warrant ที่มีสถานะราคาหุ้นอ้างอิงสูงกว่าราคาใช้สิทธิของ Put Warrant มาก ซึ่งโดยปกติของ DW ประเภทนี้ส่วนใหญ่จะมีราคาต่ำ เช่นน้อยกว่า 20 สตางค์ ทำให้ราคา DW ไม่ไวต่อการเคลื่อนไหวของราคาหุ้นอ้างอิง ซึ่งหุ้นอ้างอิงจะต้องเคลื่อนไหวหลายช่องราคาจึงจะทำให้ราคา DW เปลี่ยนแปลง 1 ช่องราคา ไม่เหมาะกับการเก็งกำไรใน DW ที่ต้องอาศัยความรวดเร็ว เนื่องจาก DW มีการเสื่อมค่าเวลาในแต่ละวันตลอดจนมีระยะเวลาจำกัดในการซื้อขาย
ทั้งนี้ ในภาวะที่ตลาดผันผวน เพื่อให้นักลงทุนสามารถจับจังหวะทำกำไรจาก DW ได้ตามที่คาดการณ์ทิศทางหุ้นอ้างอิง บล.บัวหลวง ยังคงให้ความสำคัญกับการดูแลสภาพคล่อง โดยวางจำนวนหุ้นทั้งด้านเสนอซื้อและเสนอขายใน DW แต่ละตัวในปริมาณที่มาก และมีความห่างของช่วงราคาเสนอซื้อและเสนอขาย ส่วนใหญ่ไม่เกิน 1 ช่องราคา 
นอกจากนี้ ยังมีการปรับราคาของ DW ให้สอดคล้องกับราคาหุ้นอ้างอิงตลอดเวลา จึงทำให้นักลงทุนมั่นใจในคุณภาพ DW ของ บล.บัวหลวง โดยในเดือน ม.ค. บริษัทมีส่วนแบ่งทางการตลาดของมูลค่าการซื้อขาย DW กว่า 68%
นอกจากนี้ บล.บัวหลวง เตรียมเสนอขาย DW จำนวน 24 ตัว ซื้อขายวันแรกพร้อมกันวันที่ 18 เม.ย.2556 นี้ โดยเป็นประเภท Call Warrant จำนวน 12 ตัว ได้แก่ BAY01CE, BTS01CC, CPAL01CE, CPF01CE, CPN01CB, HMPR01CD, LH01CE, PS01CD, PTT01CE, ROBI01CB, THAI01CF, TRUE01CF 
สำหรับประเภท Put Warrant จำนวน 12 ตัว ได้แก่ BAY01PE, BTS01PB, CPAL01PE, CPF01PE, CPN01PB, HMPR01PC, KK01PA, LH01PE, PS01PC, PTT01PE, THAI01PE, TRUE01PF โดย DW ทั้งหมดจะซื้อขายได้ถึงวันที่ 10 ต.ค. 2556 ยกเว้น KK01PA ที่จะซื้อขายได้ถึงวันที่ 15 ก.ค.นี้ ซึ่งเชื่อว่าจะพิจารณาลงทุนอ้างอิงบริษัทที่ดำเนินธุรกิจเช่าซื้อเช่นเดียวกับธนาคารเกียรตินาคิน